Kommissionens forordning (EF) nr. 2584/2000

af 24. november 2000

om indførelse af en ordning for fremsendelse af oplysninger om visse leveringer af okse- og svinekød ad landevej til Den Russiske Føderations område

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 33, stk. 12, og artikel 41, samt de tilsvarende bestemmelser i de øvrige forordninger om fælles markedsordninger for landbrugsprodukter, og

ud fra følgende betragtninger:

(1) I artikel 2 i protokol 2 om gensidig bistand til korrekt anvendelse af toldlovgivningen, der er knyttet som bilag til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side(2), er det fastsat, at parterne yder hinanden bistand med henblik på at sikre, at toldlovgivningen anvendes korrekt, særlig ved at forebygge, påvise og undersøge overtrædelser af denne lovgivning. For at iværksætte denne administrative bistand har Kommissionen, der er repræsenteret ved Det Europæiske Kontor for Bekæmpelse af Svig (i det følgende benævnt "OLAF"), og de russiske myndigheder indgået en aftale om oprettelse af en mekanisme for meddelelser om varebevægelser mellem Fællesskabet og Den Russiske Føderation.

(2) I forbindelse med denne administrative bistand bør der specifikt for transporter af okse- og svinekød til Den Russiske Føderation ad landevej dels fastlægges oplysninger, som de erhvervsdrivende skal sende til medlemsstaternes myndigheder, og dels en ordning for fremsendelse af disse oplysninger mellem medlemsstaternes myndigheder, OLAF og de russiske myndigheder.

(3) Disse oplysninger samt ordningen for fremsendelse af oplysninger skal gøre det muligt at følge udførslen af de pågældende produkter til Den Russiske Føderation og eventuelt afsløre tilfælde, hvor restitutionen er uretmæssigt udbetalt og skal inddrives.

(4) Anvendelsen af bestemmelserne i nærværende forordning vil blive evalueret efter udgangen af en signifikant anvendelsesperiode. En revision på dette grundlag kan eventuelt føre til, at de udvides til også at omfatte udførsel af andre produkter og med andre transportmidler, samt få finansielle følger i tilfælde af overholdelse eller ej af de fastsatte betingelser.

(5) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

Nærværende forordning anvendes ved leveringer af okse- og svinekødsprodukter henhørende under KN-kode 0201, 0202 og 0203 på lastbil til Den Russiske Føderations område, når udførselsangivelserne for disse produkter ledsages af en ansøgning om eksportrestitution.

Nærværende forordning anvendes ikke på i de stk. 1 omhandlede leveringer af en mængde på under 3000 kg.

Artikel 2

Eksportøren meddeler det centrale organ, som den udførende medlemsstat har udpeget, for hver udførselsangivelse senest fire arbejdsdage efter aflæsningen af produkterne i Rusland følgende oplysninger:

a) produkternes betegnelse med angivelse af den kombinerede nomenklaturs ottecifrede produktkoder

b) udførselsangivelsens nummer

c) nettomængden i kg

d) nummeret på TIR-carnet eller referencenummeret på det russiske tolddokument

e) den eksporterende medlemsstat, afgangstoldstedet og datoen for toldbehandlingen med henblik på udførsel

f) licensnummeret for det lager under toldkontrol, hvortil produktet blev leveret i Rusland

g) datoen for levering af produktet på lageret under toldkontrol i Rusland.

Artikel 3

1. Den pågældende medlemsstats organ, der er nævnt i artikel 2, sender de modtagne oplysninger med elektronisk post til OLAF senest to arbejdsdage efter modtagelsen af dem.

2. OLAF sender de i artikel 2 nævnte oplysninger samt et identifikationsnummer for hver eksportforretning til de russiske toldmyndigheder straks efter modtagelsen af dem.

3. OLAF underretter den pågældende medlemsstats centrale organ alt efter tilfældet om de russiske toldmyndigheders svar senest to arbejdsdage efter modtagelsen af det eller om mangel på svar fra ovennævnte myndigheder senest to arbejdsdage efter udgangen af perioden på tre uger for de russiske myndigheder til at afgive svar i forbindelse med den administrative ordning, der er indgået med de russiske myndigheder.

Artikel 4

1. Oplysningerne i artikel 1 og 2 udgør ikke supplerende betingelser i forhold til dem, der er fastsat for ydelse af eksportrestitutioner i de pågældende sektorer.

2. Den ordning for fremsendelse af oplysninger, der indføres ved nærværende forordning, evalueres ved udgangen af en faktisk anvendelsesperiode på seks måneder.

Artikel 5

1. Denne forordning træder i kraft på syvendedagen efter offentliggørelsen i De Europæiske Fællesskabers Tidende.

2. Den anvendes på leveringer, som de i artikel 1 omhandlede udførselsangivelser antages for fra den 1. februar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. november 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 327 af 28.11.1997, s. 48.